Ɛnnora, Ahinime 25, 2022 yi ara na dɔm kɛseɛ a wɔwɔ mmarahyɛbadwafie no kekaa wɔn ho fa sɛdeɛ ɔman yi mu ayɛ den ho. Wɔde adesrɛ too Ɔmampanin Akuffo Addo anim sɛ ɔnyi Ɔsoafoɔ a ɔhwɛ sikasɛm so, Ken Ofori-Atta ne Charles Adu Boahen a ɔyɛ Ɔsoafoɔ a Ɔhwɛ Sikasɛm so wɔ Ɔmampanin Ɔfese hɔ no adi.
Ɛnam ɔman no mu yɛ a ayɛ den nti ɛnyɛ dɔm kɛseɛ a wɔwɔ mmarahyɛbadwafie no nko ara na wɔfoa saa adesrɛ yi so, mmom Ghanaman mma binom nso taa wɔn akyi rebɔ wɔn akyi dɔm ankasa.
Yɛgye di sɛ ɔbɛsane akasa afa Wiase nyinaa Sika Fotoɔ a wɔpɛ sɛ wɔkɔpɛ mu mmoa de bɛboa ɔman no sikasɛm ne nhyehyɛeɛ a aban no ayɛ sɛ ɔde bɛko atia ɔman no sikasɛm a akɔ fam no ho.
Nsɛm yei ho na abɛda adi sɛ Ɔmampanin Akuffo Addo de n’anodisɛm a ɛfa pamo a ɔman mma no mu bi pɛ sɛ ɔpamo Ofori Atta no ho bɛto dwa Kwasiada, Ahinime 30, 2022.
Ɛno da nkyɛn a ɔbɛsane akasa afa tebea a Ghana sikasɛm wɔ mu seesei a ama nneɛma nyinaa boɔ ahuri kɔ soro no ho. Mmom yei bɛyɛ berɛ a ɔne ne mpanimfoɔ ahyia ama ekuo a wɔda sikasɛm ho ntotoeɛ ano no abɔ mu akyerɛ no no akyi.
Nnawɔtwe yi ahyɛaseɛ mu ara na Ghana sikakorabea ne sikakorabea ahodoɔ ne mpanimfoɔ a wɔda sikakorabea a ɛsesa sika kɔ sika foforɔ mu no hyiaeɛ. Wɔkasa faa ɔkwan a wɔbɛtumi afa so asi sidi no ahoɔden a ɛrekɔ fam no kwan wɔ wɔn nhyiamudie no mu.
Yɛgu so ara rehwɛ anim sɛ yɛbɛte ho atenka pa wɔ ɔmampanin anodisɛm a ɔde bɛto dwa no mu. Nsɛm foforɔ bi a ɛbɛba akyiri afa ho no nso, yɛde ne nyinaa bɛbrɛ mo.
